Bujang Berani Iban Dua
Tusun Ke-1 TUAI BANSA IBAN JEMAN SULTAN BERUNEI Sebedau mantaika pasal bujang berani Iban ti bukai, aku mai pemacha ngenang pasal lebih empat belas iku Bujang Berani Iban kelia nitihka ripih taun sida tu ti tebilang di menua Sarawak tauka Borneo taun ba taun 1701 ngagai1909. Sida tu iya nya Unggang “ Lebur Menua” (Saribas), Beti “Berauh Langit”, Orang Kaya Pemancha Dana “Bayang”, Orang Kaya Pemancha Nanang, Aji “Apai Limpa”, Linggir “Mali Lebu”, Ugat Anak Libau “Buban”, Minggat“ Apai Runai”, Munan “Penghulu Dalam”, Chulo “Tarang”, Kedu “Lang Ngindang”, Mujah “Buah Raya”, Bantin “Ijau Lelayang”, Ngumbang “Berauh Langit”, Libau Rentap, Balang Balai Nyabong, Ason Bah Tunggal,Semua cherita enggau batang isi fakta pasal sida bujang berani tu dipansik aku maya aku merambu nulis novel Libau-Rentap Rimba (BM) ti menang perais RM5,000.00 @ Nombor Satu (Juara) ba pekit nulis novel sejarah taun 2002. Lebih setaun aku ngiga, mansik sereta ngumpul jerita tuai, ensera, fakta, ba Librari enggau ba orang ke tuai-tuai, kaban belayan sereta bala bakih. Mayuh mega fakta enggau jerita tu dipansik aku nitihka bup The Sarawak Museum Journal, 1994 (Special Monograph No.7 Sources of Iban Traditional History) di tulis Benedict Sandin, Ten Year Charles Brooke in Sarawak enggau bup Gempung Jerita Tuai ti ditulis Johnny Chuat seduai Nalong Buda (2007). Kelimpah ari nya cherita (fakta, batang isi) tu bisi kena pansik aku maya aku nulis Drama Pentas Linggir “Mali Lebu” (BM) taun 2008. Drama tu menang perais RM3,000.00 @ Nombor Satu (Juara) ba pekit nulis drama pentas DBP Sarawak taun 2008. Aram kitai belematika cherita kenang bujang berani Iban kelia awakka bala kitai Iban sama bela nemu asal penatai diri lalu nemu sapa diri empu. Utai ti bendar iya nya kitai Iban sekali ke kitai nya etnik Remun, Kantu, Balau, Bugau, Mualang enggau ti bukai, semua kitai endang bepun ari seperugan bansa ti begulai enggau orang Panggau Libau enggau Orang Gelong di Tampun Juak (Tembawai Bejuah) di sungai Batang Kepuas dulu kelia menya. Bala Bujang Berani Iban dalam bup tu mega endang asal iya peturun bansa Iban lalu ditulung orang Gelong (Kumang) enggau orang Panggau Libau (Bungai Nuing) memagang. Sekeda ari Tuai Iban baka Libau Rentap enggau Balang Balai Nyabong, ukai semina ditulung Orang Panggau Libau / Gelong, tang seduai mega peturun setengah Bunsu Petara (Dewa).  Enti enda ari asuh Petara lalu ditulung Orang Pangau Libau / Gelong, kada ulih sida nya nyadi bujang berani ti kering, pama sereta nyaing muting geraji, tajam nyemilu tisi lalu nyadi tuai bansa Iban? Saut tanya tu deka ditemu pemacha udah ti macha lalu belematika cherita bujang-bujang berani Iban tu lagi. UNGGANG LEBUR MENUA Maya Unggang baru deka ngangkatka diri bujang iya bisi mimpi. Iya bemimpi asai ke merau ari Nanga Layar lalu sangkai ba tengan Bukit Santubung tegal ti dipuputka ribut. Ari tengan bukit Santubung nya, Unggang bejalai niki ke tuchung. Apin bangat lama udah ngejang ari endur perau iya ke sangkai nya, Unggang pan betemu enggau indu dua iku ke sama bela bajik amai gamal. Meda Unggang datai indu seiku pan ngerandau iya. “Betul amai nuan datai kitu Unggang laban kami duai baru udah tembu mandi. Kami duai nadai hari berandau enggau nuan lama. Nah, ambi batu perunsut aku tu ke pengaruh nuan kena matak serang. Semua menua ari Luba Santubung nebing kanan terus ke Nanga Layar alah magang kena serang nuan ila. Tang enti nuan nyerang ngelui Luba tu tunga ke Tanjung Datu, kami duai enda agi ngemataka nuan. Aku tu Kumang, lalu nya bakih aku Lulong. Kami tu orang Gelong,” pia ku indu nya. Udah ke bemimpi tu, Unggang pan beban perau pengayau sebuah ke besai bendar. Ruang perau nya tau alai nganchau tikas bidai. Ngena perau nya iya nyaga Nanga Layar lalu nyerang semua orang ke enda dikelala ti tama Nanga Layar. Perau pengayau iya besai amai, nya alai enti ngayau Unggang enda mai perau mayuh, semina dua tiga buah aja. Nya alai iya enda kala alah laban munsuh lebuh belaban di sungai tauka nebing tasik. Nya alai laban pengering sereta pemerani Unggang, nadai seiku orang berani deka datai kia enti sema orang ninga rita iya bisi ngipa di tasik ari Nanga Layar terus ke Luba Santubung. Unggang tu tuai Iban Layar Ili ke idup serambau enggau Orang Kaya Beti “Tajai Ngindang” seduai Orang Kaya Akun “Bedindang” di Padeh kira-kira enam puluh taun sebedau penatai James Brooke ke menua Sarawak. Iya dipelabaka mati dalam kandang pun taun 1780 kelia. SULTAN BRUNEI (RAJA MEROM) Unggang idup jeman menua tu udu charut maya bala Iban suah amai beperang ngelaban perintah Sultan Brunei (Raja Merom), Illanun enggau bansa Suluk. Iya mih tuai bansa Iban ke pemadu kering, pama sereta berani ngetanka menua Iban ari serang munsuh ti disebut nya tadi. Bala Unggang balat amai ngayau bala rayat perintah Raja Merom. Kayau nya kena iya bebalaska ulah pemesai Raja Merom (Sultan Berunei) ti udu nabanka bala indu Iban ti bajik-bajik. Indu-indu nya dibai sida pulai ke rumah sida lalu nyadi gundik sida. Nya ti ngasuh Unggang udu muras sereta malas dendam. Unggang enggau bala iya mega selalu ngayau ke Sarawak (Kuching), Sadong, Oya, Mukah nyentuk ke Bintulu. Maya nya menua tu mega agi dipegai Sultan Berunei. Siti ari kayau Unggang ke meruan dikeingatka orang sampai ke maya hari tu iya nya maya iya nyerang genturung pendiau orang di Nanga Sungai Sarawak. Maya nya kelia menua Sarawak agi ti pegai Raja Merom. Unggang ringat ngagai bala pemesai Sultan Berunei ti selalu nabanka bala indu Iban nyadi gundik sida, lebih-lebih agi enti bansa Iban enda mayar chukai ngena Pasu Mengut. Kenu ku jerita tuai, nyau baka babas ti udah ditebas bangkai munsuh ti udah diserang bala Unggang di menua nya. Nya mih kebuah nama nanga Sungai Sarawak digela Nanga Tebas datai ke taun 1980. Empa pemalat kayau Unggang kelia, nya alai iya diberi ensumbar “Lebur Menua”. Nama Unggang tetap dikeingatka orang datai ke maya hari tu. BANSA CHINA DATAI BEDAGANG Maya Unggang ngipa munsuh ti dalai ari tasik baka nya, nya baru bisi bansa China datai bedagang ke menua Sarawak. Lebuh bala China dagang betemu enggau Unggang di Nanga Sungai Sarawak (Kuching), sida madahka diri deka bedagang ke Saribas. Unggang enda nagang sida, tang sida mesti ngantung menira burak ba bandung sida. Bala China dagang nitihka padah Unggang lalu bulih pemendar ari Unggang bedagang ke Saribas. Barang keterubah dibai bala China bedagang ke Saribas maya nya iya nya periuk temaga, periuk tani, kali, pinggai mangkuk, besi gerunung, pelaga, marik lama, marik engkabang, rangki enggau tanchut birang. Bala Iban meli semua utai tu ngena padi. Maya tu wi, dambar enggau utai bukai ke diulih ari kampung enda dibeli China. Maya nya menya rega seigi pelaga sepasu padi. Bala China dagang rambau tu kelia semina bedagang aja, sida nadai diau mendam berumah ba menua Saribas. Enti barang sida udah ambis laku, tekala nya mih sida mulaika diri ke Sarawak (Kuching). Sida ngantung menira burak ba tiang layar sida awakka bala Unggang ari Saribas ke ngipa ba tasik ngelala sida lalu enda ngachau sida. Semua bansa bukai ke enda ngantung menira burak enti bisi ayan endang diserang bala Unggang enggau orang Saribas ke bukai. Enda ibuh sebut enti bansa Illanun, Suluk enggau Bajau ke endang munsuh lama sida ti sama ngipa di tasik tunga ke utara Nanga Layar. Bansa Melayu Saribas lebih agi ari peturun Temenggung Kadir seduai Abang Gudam enda diserang bala Unggang laban sida nya endang pangan bansa Iban. Anak Unggang lelaki ti tiga iku iya nya Luta, Mulok enggau Ketit mega berani sereta tinggi ati baka apai sida. Sida tiga belayar ke Pulau Belitong semak Pulau Jawa laban deka ngiga tuchung ke besai ulih dipasukka ngagai pala. Sida bendar amai deka meli tuchung nya ke reta pesaka besai. Sida nadai pulai ke Layar lalu dipelabaka mati lemas ba tasik. Kenu ku cherita ke dibai bansa Melayu Saribas, orang bisi nemu sial kayu dipelabaka rampang perau sida ba pasir semak Nanga Ubah enda jauh ari ujung Tanjung Datu. Ketegal pemarai bala anak lelaki Unggang nya mih rita pemerani Iban Layar dilamun Linggir Mali Lebu ari Paku enggau OKP Dana “Bayang” di Padeh. Agi mega bala uchu ichit wit Unggang ti kering sereta berani tumu nunduk lalu ngayau nanahka perintah Raja Brooke. Sida suah agi dipejal ngelaban bansa diri empu (Iban) tegal ti disabung perintah Raja Brooke. Engka nya Bunyau enggau Maoh enda tebilang bebanding aki seduai iya Unggang? Uchu Unggang ke benama Bunyau apai Bakir seduai Maoh nya tuai Iban ili Layar ti terubah nundukka perintah Raja James Brooke. Iya nulung Raja Brooke ngaga Kubu Lily (Fort Lily) di Betong dalam taun 1858, kena perintah ngering diri ngelaban Aji anak OKP Dana “Bayang” di Padeh enggau Ulu Layar. Ichit Unggang iya nya Bakir anak Bunyau enggau Melina “Bujang Berani” sama bela digelar bujang berani. Bakir diberi perintah pangkat Panglima, ketegal iya nulung perintah ngelaban Aji di Padeh, Rentap di Bukit Sadok enggau Bantin seduai Ngumbang di Ulu Batang Ai.Panglima Bakir mati dalam taun 1874. Udah nya seiku agi ichit Unggang ke benama Ringkai (Pengarah). Ringkai nyadi keterubah Iban dichiri nyadi Pengarah dalam perintah Raja Charles Brooke taun 1886 di Kubu Alice di Simanggang. Kelimpah ari nya Pengarah Ringkai mega dipilih perintah begulai enggau OKP Nanang nyadi Kaban Kunsil Nengeri datai ke iya mati dalam taun 1902. Udah nya tuai Iban Layar diganti Penghulu Biju. Penghulu Biju tu mih dipaduka Raja Charles Brooke bejadi James Brooke Memorial di Kuching menya. Penghulu Biju ngemaduka diri nyadi penghulu dalam taun 1922. Iya mati tuai dalam taun 1927. Peturun Unggang tu mega kaban belayan enggau OKP Dana Bayang. Nya mih kebuah maya Nanang seduai Luyoh angkat ngelaban perintah Raja begulai enggau Rentap, bala sida sebilik bebagi dua. Budin “Gerasi”, nanahka Nanang laban iya jadi enggau Mindu anak indu Aji, menyadi Nanang ke mati bebunuh ngelaban bala Raja di Sungai Langit dalam taun 1858. Sida ti bukai nya nanahka Bakir seduai Maoh ti udah nundukka Raja Brooke. (Betampung ba Tusun Ke-2 minggu nyin ila) Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146 DITULIS Harry Usup Umbar (B. Sc (Hons) Human Development,UPM) 
See author's posts
